## Odluka o izmjenama i dopunama Odluke o načinu provedbe supervizije kreditnih institucija i izricanju supervizorskih mjera

### NN 67/2013 (5.6.2013.), Odluka o izmjenama i dopunama Odluke o načinu provedbe supervizije kreditnih institucija i izricanju supervizorskih mjera

HRVATSKA NARODNA BANKA

1334

Na temelju članka 197. stavka 3. Zakona o kreditnim institucijama (»Narodne novine«, broj 117/2008., 74/2009., 153/2009., 108/2012. i 54/2013.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008. i 54 /2013.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O NAČINU PROVEDBE SUPERVIZIJE KREDITNIH INSTITUCIJA I IZRICANJU SUPERVIZORSKIH MJERA

Članak 1.

U Odluci o načinu provedbe supervizije kreditnih institucija i izricanju supervizorskih mjera (»Narodne novine«, br. 1/2009. i 75/2009.) iza članka 2. dodaje se članak 2.a, koji glasi:

»Članak 2.a

Pri donošenju odluka u području upravljanja likvidnosnim rizikom Hrvatska narodna banka uzima u obzir mogući utjecaj tih odluka na stabilnost financijskog sustava u drugim državama članicama na koje ta odluka može imati utjecaj.«

Članak 2.

U članku 3. stavku 1. točki 2. iza riječi: »korporativno upravljanje« dodaju se riječi: »uključujući politiku primitaka«.

U stavku 2. točka 4. mijenja se i glasi:

»4) izloženost likvidnosnom riziku i upravljanje tim rizikom, uključujući:

1. sveobuhvatnu procjenu upravljanja likvidnosnim rizikom, adekvatnost internih metodologija i alternativnih scenarija,

2. instrumente smanjenja likvidnosnog rizika, prije svega visinu, sastav i kvalitetu rezerve likvidnosti i

3. primjerenost planova postupanja u kriznim situacijama,«.

U stavku 2. točki 5. ispred riječi: »adekvatnost kapitalnih zahtjeva« dodaju se riječi: »upravljanje rizicima koji proizlaze iz poslova sekuritizacije i«.

Članak 3.

U članku 4. stavku 1. na kraju točke 2. briše se riječ »i« i dodaje se zarez.

Na kraju točke 3. briše se točka i dodaje riječ »i«.

Iza točke 3. dodaje se točka 4., koja glasi:

»4) izdavanjem mišljenja, odobrenja i suglasnosti u skladu sa Zakonom o kreditnim institucijama.«

Članak 4.

Članak 10. briše se.

Članak 5.

U članku 11. stavak 1. mijenja se i glasi:

»(1) Ovlaštene osobe dužne su sastaviti zapisnik o obavljenom izravnom nadzoru u roku od 15 radnih dana od dana službenog završetka nadzora i dostaviti ga:

1) predsjedniku uprave kreditne institucije i

2) predsjedniku nadzornog odbora kreditne institucije.

Dan službenog završetka izravnog nadzora posljednji je dan obavljanja nadzora u prostorijama kreditne institucije. Iznimno, onda kad je nužno obaviti dodatne provjere podataka u vezi s predmetom nadzora i u Hrvatskoj narodnoj banci, izravni se nadzor smatra dovršenim s danom završetka provjere tih podataka. Provjera podataka ne može trajati duže od 15 radnih dana od dana završetka izravnog nadzora u prostorijama kreditne institucije.«

Članak 6.

Ova Odluka stupa na snagu osmog dana od dana objave u »Narodnim novinama«. Svi postupci nadzora koji su započeli prije stupanja na snagu ove Odluke, dovršit će se prema odredbama Odluke o načinu provedbe supervizije kreditnih institucija i izricanju supervizorskih mjera (»Narodne novine«, br. 1/2009. i 75/2009.).

O. br. 102-020/05-13/BV

Zagreb, 27. svibnja 2013.

Guverner

Hrvatske narodne banke

prof. dr. sc. Boris Vujčić, v. r.

Odluka, NN 67/2013-1334